## La Generalitat declara dotze ‘Municipis Turístics’ en la Comunitat Valenciana en 2025

*** Per províncies, tres localitats han obtingut la distinció en la província d’Alacant, cinc a Castelló i quatre en la de València
* Esta distinció permet optar a finançament extraordinari per a destinar-lo al turisme**

La Generalitat, mitjançant la Conselleria d’Indústria, Turisme, Innovació i Comerç, dirigida per Marián Cano, ha tramitat un total de dotze reconeixements de ‘Municipi Turístic’ en la Comunitat Valenciana durant l’any 2025.

Es tracta de municipis que complixen els criteris i les obligacions que s’establixen en l’Estatut del municipi turístic, regulat pel Decret 5/2020, de regulació de l’Estatut, i modificat pel Decret 203/2021, de 17 de desembre.

Esta distinció permet, entre altres beneficis, optar al finançament extraordinari de Turisme Comunitat Valenciana, amb la finalitat que puguen atendre adequadament els turistes i visitants que reben.

Per províncies, tres municipis de la província d’Alacant han obtingut esta nova distinció en 2025: són Novelda (Singularitat), Poble Nou de Benitatxell (Singularitat) i Biar (Singularitat). A Castelló, han sigut cinc els municipis reconeguts: Torreblanca (Excel·lència), Altura (canvia de categoria a Rellevància), Xilxes (canvia de categoria a Rellevància), Segorbe (canvia de categoria a Excel·lència) i Montanejos (canvia a Excel·lència).

Per la seua banda, en la província de València s’ha reconegut quatre municipis, que són Buñol (Singularitat), Piles (Singularitat), Alboraia (canvia de categoria a Excel·lència) i Bocairent (canvia a Excel·lència).

Estes dotze localitats s’unixen al Registre de municipis turístics de la Comunitat Valenciana, que compta, en l’actualitat, amb 82 destinacions amb el distintiu de ‘Municipi Turístic’, d’acord amb la nova normativa anteriorment mencionada.

Cal recordar que poden ser reconegudes amb la condició de ‘Municipi Turístic’ les destinacions que acrediten el compliment d’uns requisits concrets quant a població turística, places d’allotjament turístic, recursos turístics i importància del turisme en l’economia local.

Estos requisits són diferents segons la categoria en la qual el municipi sol·licita ser reconegut, que són: Municipi turístic d’excel·lència, Municipi turístic de rellevància i Municipi turístic de singularitat.

Per categories, la Comunitat Valenciana compta amb 37 municipis turístics reconeguts amb la categoria de ‘Singularitat’, 5 dels quals han sigut declarats enguany; 22 amb la de ‘Rellevància’, dos dels quals ho han aconseguit al llarg d’este exercici, i 23 municipis estan reconeguts amb la categoria d’‘Excel·lència’, dels quals cinc han obtingut el reconeixement enguany.

[Llistat de municipis que tenen reconeguda la condició de municipi turístic de la CV (Decret 5/2020, de 10 de gener, del Consell, de regulació de l’Estatut del municipi turístic de la Comunitat Valenciana)](https://cindi.gva.es/documents/174670202/174670269/C+LISTADO+MT_cast.pdf/8d320dfd-37cf-8dda-ad9a-d56183fc5c71?t=1712132612466)

Fecha: 31/12/2025